Diari Oficial de la Generalitat Valenciana


Sumari del DOGV 7462, del 10-02-2015 (2015/1056)

ORDE 1/2015, de 4 de febrer, de la Conselleria de Governació i Justícia, per la qual es convoquen i s'aproven les bases reguladores de la subvenció destinada al voluntariat ambiental en prevenció d'incendis forestals per a l'exercici 2015.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7462

Data del DOGV
:   10-02-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1056


Data del document
:   04-02-2015

Organisme emissor
:   Conselleria de Governació i Justícia

Tipus de document
:   Ordre

Anàlisi jurídica

 Descriptors 

:   * Conselleria de Governació i Justícia
    * ajuda pública

ORDE 1/2015, de 4 de febrer, de la Conselleria de Governació i Justícia, per la qual es convoquen i s'aproven les bases reguladores de la subvenció destinada al voluntariat ambiental en prevenció d'incendis forestals per a l'exercici 2015. [2015/1056]  
La Llei 3/1993, Forestal de la Comunitat Valenciana, en l'article 6, apartats d i f, establix com a objectius planificar i coordinar l'acció de les administracions públiques en relació amb les mesures necessàries per a la prevenció i lluita contra els incendis forestals. Esta llei, en l'article 55, establix que correspon a l'Administració de la Generalitat la planificació, coordinació i execució de les mesures i accions necessàries per a la prevenció i lluita contra els incendis forestals, conjuntament amb les altres administracions públiques i en colaboració amb els particulars.  
La conservació dels valors mediambientals del nostre territori és un dels objectius prioritaris de la societat, per això hi ha per part de distintes associacions una inquietud per participar en activitats que contribuïsquen al desenrotllament d'actituds positives cap al nostre patrimoni forestal i, en especial, la seua defensa davant dels incendis.  
Les subvencions establides en esta orde, dirigides exclusivament al foment d'activitats i treballs de prevenció d'incendis forestals, no falsegen o amenacen falsejar la competència, ja que no afavorixen determinades empreses o produccions i, per tant, no estan dins del cas arreplegat en l'apartat 1 de l'article 107 del Tractat de Funcionament de la Unió Europea, als efectes previstos en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.  
  
Per això, i en virtut de les facultats que em conferix el que establix l'article 47.11, del TRLHPV i el que preveu el Decret 19/2012, de 7 de setembre, del president de la Generalitat, pel qual es determinen les conselleries en què s'organitza l'Administració de la Generalitat, i el Decret 194/2012, de 21 de desembre, del Consell, pel qual s'aprova el Reglament orgànic i funcional de la Conselleria de Governació i Justícia.   
  
  
ORDENE  
  
Article 1. Objecte  
Convocar, en règim de concurrència competitiva, la concessió de subvencions, dins dels límits pressupostaris que s'aproven per a la finalitat mencionada, destinada a la realització d'activitats de voluntariat ambiental en matèria de prevenció d'incendis forestals per a l'exercici 2015 i gestionada per la Direcció General de Prevenció, Extinció d'Incendis i Emergències.  
  
Article 2. Dotació econòmica  
La Llei 8/2014, de 26 de desembre, de Pressupostos de la Generalitat Valenciana per a l'exercici 2015 inclou la línia T1337000 aplicació pressupostària 95.10.74.615.25.0 destinada a les ajudes per a la realització d'activitats de voluntariat ambiental en prevenció d'incendis forestals per un import màxim de 400.000 euros i, tenint en compte la necessitat prèvia d'atendre obligacions reconegudes d'exercicis anteriors per import de 41.618,55 euros, la disponibilitat pressupostària neta per a este exercici és de 358.381,45 euros.  
L'esmentat import podrà ser incrementat o minorat com a conseqüència d'una generació, una ampliació, una modificació o una incorporació de crèdit que no requerirà d'una nova convocatòria, de conformitat amb el que preveu l'article 58, apartat 2, lletra a punt quart del reglament de la Llei General de Subvencions.  
  
Article 3. Política de la competència de la Unió Europea  
De conformitat amb els articles 3.4 i 7.4 del Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007), esta convocatòria està exempta de notificació a la Comissió Europea, ja que no li és aplicable l'article 107, apartat 1 del Tractat de Funcionament de la Unió Europea, en la mesura que no afecta els intercanvis comercials entre els estats membres.  
  
Article 4. Pronunciament de la Comissió Delegada del Consell d'Hisenda i Pressupostos  
D'acord amb el que establixen el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i es regula el seu funcionament, i el Decret 80/2011, d'1 de juliol, del Consell, pel qual es modifica la denominació i composició de l'esmentada Comissió, esta convocatòria no necessita el pronunciament de l'ara denominada Comissió Delegada del Consell d'Hisenda i Pressupostos, ja que no té una especial incidència pressupostària i econòmica.  
  
Article 5. Aprovació de les bases i dels models de la convocatòria  
Aprovar les bases per les quals es regix esta convocatòria, incloses com a annex I d'esta orde, així com els models que figuren com a annexos II, III, IV, V i VI.  
  
  
DISPOSICIONS ADDICIONALS  
  
Primera. Documents en poder de l'Administració de la Generalitat  
1. En el cas que els documents que, d'acord amb les normes aplicables, ha d'adjuntar la solicitud de concessió de subvencions ja estiguen en poder de qualsevol òrgan de l'Administració actuant, l'entitat interessada podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar el número d'expedient, la data i l'òrgan o dependència en què van ser presentats o, si és el cas, emesos, i que no hagen transcorregut més de cinc anys des de la finalització del procediment a què corresponen.  
2. Per al cas d'impossibilitat material d'obtindre els esmentats documents, l'òrgan competent podrà requerir a l'entitat solicitant la seua presentació o, a falta d'això, l'acreditació per altres mitjans dels requisits als quals fan referència estos documents.  
3. En tot cas, de conformitat amb el que disposen els articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, a les entitats que concórreguen a esta convocatòria no se'ls exigirà la presentació dels documents a què fan referència els mencionats preceptes, ni en el moment de formular la solicitud ni tampoc, si resulten beneficiàries, en el de justificar el pagament de les subvencions concedides.  
  
Segona. Accés a models normalitzats  
Tots els impresos a què es fa menció en les bases d'esta convocatòria estaran a disposició de les entitats interessades en la seu electrònica o portal institucional de la Generalitat en Internet i en qualsevol oficina Prop.  
Contra esta orde, que posa fi a la via administrativa, es pot interposar un recurs contenciós administratiu en el termini de dos mesos comptador de l'endemà de la publicació davant de la Sala del Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjuí de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999. En tot cas, no podrà simultaniejar-se la interposició del recurs de reposició amb el contenciós administratiu.  
  
València, 4 de febrer de 2015  
El conseller de Governació i Justícia,  
LUIS SANTAMARÍA RUIZ  
ANNEX I  
Bases de les subvencions destinades a la realització d'activitats de voluntariat ambiental en matèria de prevenció d'incendis forestals  
  
Primera. Objecte i àmbit d'actuació  
1. Serà objecte de subvenció l'execució de projectes de voluntariat que puguen contribuir a la prevenció i vigilància davant dels incendis forestals per mitjà d'accions dirigides al control i la informació de visitants, al control del compliment de les distintes normatives aplicables, a la vigilància dissuasòria i a l'aplicació de programes d'educació ambiental amb especial incidència en el coneixement del medi forestal.  
  
2. Les activitats podran desenrotllar-se al llarg de tot l'exercici 2015. En el cas d'activitats realitzades amb anterioritat a esta convocatòria, per a ser subvencionables, hauran d'haver-se realitzat de conformitat amb el que establixen estes bases i constar el coneixement i autorització per part de la Conselleria de Governació i Justícia.   
  
Segona. Requisits que hauran de posseir els beneficiaris per a l'obtenció de la subvenció  
1. Podran ser beneficiaris de les subvencions arreplegades en estes bases les organitzacions i entitats de voluntariat, segons la definició que d'estes fa la Llei 4/2001, de 19 juny, de la Generalitat, del Voluntariat, entre els fins de les quals figuren la defensa i conservació de la naturalesa i l'educació ambiental o bé demostren una trajectòria consolidada en este camp, així com ajuntaments.  
2. Les entitats o organitzacions hauran de disposar de l'estructura suficient per a garantir el compliment dels objectius.  
3. No podran obtindre la condició de beneficiari de les subvencions regulades en esta orde les entitats o organitzacions en les quals concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions.  
  
Tercera. Obligacions dels beneficiaris  
1. Els beneficiaris de les subvencions hauran de:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.  
  
b) Justificar el compliment dels requisits i les condicions, així com la realització del projecte o l'activitat i el compliment de la finalitat que determinen la concessió o gaudi de la subvenció.  
c) Sotmetre's a les actuacions de comprovació, que efectue l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportar la informació que li siga requerida en l'exercici d'estes actuacions.  
d) Acreditar amb anterioritat a dictar-se la proposta de resolució de concessió que està al corrent en el compliment dels seus obligacions tributàries i davant de la Seguretat Social.  
e) Acceptar la supervisió de les activitats per part de la Conselleria de Governació i Justícia, a la qual s'haurà de comunicar de manera prèvia l'inici i finalització de les activitats.   
f) Acceptar les bases fixades en esta convocatòria, així com aquelles que la Direcció General de Prevenció, Extinció d'Incendis i Emergències establisca per al seu desenrotllament i seguiment.  
g) Nomenar un director tècnic del projecte, que es convertirà en interlocutor vàlid amb la Conselleria de Governació i Justícia en tot allò que s'ha relacionat amb el desenrotllament del projecte. Este nomenament s'haurà de comunicar per escrit.  
h) Comunicar per escrit les modificacions que es produïsquen en el desenrotllament del projecte subvencionat.  
i) Presentar, una vegada acabades les activitats, una memòria que preveja la totalitat del projecte realitzat i els resultats aconseguits, estructurada en els apartats següents: presentació, descripció de les activitats, mitjans humans i materials emprats, pressupost final i avaluació global i impressions.  
j) Qualsevol anunci, material imprés o publicació de l'activitat, així com qualsevol altre material de difusió utilitzat haurà de comptar amb l'autorització prèvia de la Conselleria de Governació i Justícia, i s'hi haurà de fer constar, si és procedent, així com en les publicacions resultants dels treballs, que s'han fet amb una subvenció d'esta Conselleria.  
k) La realització de cursos de formació o activitats divulgatives relacionades amb el motiu d'esta subvenció haurà de comptar amb l'aprovació prèvia de la Conselleria de Governació i Justícia.  
l) Comunicar per escrit a la Conselleria de Governació i Justícia l'obtenció de qualsevol altra ajuda o subvenció per a la mateixa finalitat, procedent de qualssevol altres administracions, ens públics o privats.  
  
m) Subscriure una pòlissa d'assegurances que garantisca la cobertura per danys i perjuís i responsabilitat civil, tant del personal voluntari com de tercers que es puguen veure afectats per l'activitat. Esta condició tindrà caràcter previ a l'inici de l'activitat.   
n) Les entitats acollides a les subvencions regulades per estes bases hauran d'establir normes internes de funcionament que no autoritzen la conducció de vehicles tot terreny a persones amb una antiguitat de permís de conduir igual o inferior a dos anys, llevat que estes hagueren seguit un curs homologat de conducció d'este tipus de vehicles.   
  
o) Acceptar les normes mínimes d'uniformitat que establisca la Conselleria de Governació i Justícia, tant en vestimenta com en els logotips dels vehicles que siguen finançats a càrrec d'esta subvenció.  
  
p) Les altres previstes en l'article 14 de la Llei 38/2003, de 17 de novembre, General de Subvencions.  
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
  
Quarta. Subcontractació  
Per a la consecució de l'objecte de les subvencions, el beneficiari no podrà realitzar subcontractació total del projecte subvencionat.   
  
Quinta. Gastos subvencionables  
Als efectes d'esta orde, es consideren gastos subvencionables els següents:  
a) Gastos d'alimentació.  
b) Gastos de transport, lloguer de vehicles, gasolina i dietes de desplaçament.  
c) Material fungible necessari per a la correcta realització del projecte.  
d) Assegurances, gastos de gestoria i telefonia.  
e) Gastos de personal. Import màxim el 10 per cent del total concedit.  
f) Gastos d'allotjament del personal voluntari.  
  
Sexta. Quantia de les subvencions   
1. Les subvencions podran finançar fins al cent per cent de l'execució del projecte d'activitats. L'ajuda màxima que es podrà rebre per cada projecte serà de 30.000 euros.  
2. L'import de les subvencions regulades per esta orde en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat.  
  
Sèptima. Solicituds i documentació  
1. Les solicituds per a l'obtenció de les subvencions regulades en estes bases es presentaran en l'imprés normalitzat, el qual s'adjunta a esta convocatòria, i acompanyades de la documentació que a continuació s'indica:  
a) Organitzacions i entitats, certificat de la seua inscripció en el Registre d'Entitats de Voluntariat de la Comunitat Valenciana.  
b) En el cas de corporacions locals, acord adoptat pel Ple o, si és el cas, per la Junta de Govern Local, quan acredite tindre esta facultat delegada, o per l'alcalde de la corporació amb la posterior ratificació del Ple o de la Junta en el cas que tinga esta facultat delegada.  
  
c) Els grups que no hagen participat en campanyes precedents, informe sobre les activitats realitzades per l'entitat en l'àrea de conservació de la naturalesa i el voluntariat ambiental.  
d) Memòria o projecte, amb els continguts mínims següents: títol, objectiu, àmbit d'actuació, nombre de persones voluntàries (total i diari), calendari detallat de l'activitat.  
e) Pressupost desglossat segons els diferents blocs de gastos subvencionables arreplegats en la base quinta, així com l'import solicitat que en cap cas podrà superar l'import màxim establit.  
f) Fotocòpia compulsada del NIF o CIF de l'entitat solicitant.  
g) Acreditació de la titularitat de les dades bancàries per al pagament de la subvenció, de conformitat amb el que establix l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'Administració de la Generalitat.   
h) Declaració, si és el cas, que acredite l'existència de solicitud o obtenció d'altres subvencions percebudes o reconegudes d'altres administracions públiques o de qualsevol entitat pública o privada, pel mateix concepte (model 27989).  
i) En el cas d'entitats o organitzacions, documentació acreditativa d'estar al corrent de les obligacions tributàries davant de la Generalitat, l'Estat i la Seguretat Social, en els termes establits en l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions.   
j) La presentació de la solicitud de subvenció comportarà l'autorització del solicitant perquè la Conselleria de Governació i Justícia obtinga de forma directa l'acreditació d'estes circumstàncies a través de certificats telemàtics, i, en este cas, el solicitant no haurà d'aportar els certificats corresponents. No obstant això, el solicitant podrà denegar expressament el consentiment, i en este cas haurà d'aportar els certificats en els termes que preveu el paràgraf anterior.   
k) Declaració responsable acreditativa de no estar incurs en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.   
2. En el cas que els documents exigits que ha d'adjuntar la solicitud de concessió de subvencions ja estigueren en poder de la Conselleria de Governació i Justícia, el solicitant podrà acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser dirigits, la identificació del procediment en què consten i que no hagen transcorregut més de cinc anys des de la finalització del procediment a què corresponguen.  
  
3. Quan la solicitud no tinga els requisits establits en estes bases o no s'adjunte la documentació que d'acord amb estes exigisquen, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà la persona interessada perquè en un termini de 10 dies esmene la falta o adjunte la documentació necessària amb indicació que, si no ho fa així, es considerarà que desistix de la solicitud, després de la resolució que haurà de ser dictada en els termes que preveu l'article 42 de l'esmentada llei per l'òrgan que tinga atribuïda l'ordenació i instrucció del procediments, segons estes bases reguladores.  
4. Així mateix, es podrà requerir del solicitant qualssevol altres dades, documents i informes complementaris que siguen necessaris per a la resolució de l'expedient, així com l'acreditació dels requisits a què fa referència la documentació administrativa.  
  
Octava. Lloc i termini de presentació  
1. Les persones interessades podran presentar les solicituds en les oficines PROP de la Generalitat o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu.  
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria de Governació i Justícia siga datat i segellat abans de ser certificat. En el cas que la solicitud no estiga datada i segellada per l'oficina de correus corresponent, s'entendrà com a data vàlida de presentació aquella que figure en l'entrada de Registre de la Conselleria de Governació i Justícia.  
  
3. El termini de presentació de solicituds serà de 22 dies hàbils comptador des de l'endemà de la publicació d'esta orde en el Diari Oficial de la Comunitat Valenciana.  
  
Novena. Ordenació i instrucció del procediment  
L'òrgan encarregat de l'ordenació i instrucció del procediment serà el Servici de Prevenció i Extinció de la Direcció General de Prevenció, Extinció d'Incendis i Emergències, el qual, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
  
  
Deu. Valoració i proposta de resolució  
1. La concessió de les subvencions es farà per mitjà del procediment de concurrència competitiva a què fa referència l'article 22 de la Llei 38/2003, de 17 de novembre, General de Subvencions, d'acord amb els criteris de valoració que s'indiquen en l'apartat 3.   
2. La valoració de les solicituds presentades la farà una comissió de valoració, composta per: la persona titular de la Subdirecció General amb competències en prevenció d'incendis forestals, en qualitat de president; el cap del Servici de Prevenció i Extinció; el cap de la Secció de Prevenció d'Incendis Forestals, o persones que designen en la seua substitució; un representant de la Subsecretaria de la Conselleria de Governació i Justícia, i fins a un màxim de tres tècnics de prevenció d'incendis forestals designats per la persona titular de la subdirecció general amb competències en prevenció d'incendis forestals, així com el cap de l'Equip d'Estadística en qualitat de secretaria, el qual, atenent els criteris i els requisits establits i d'acord amb la disponibilitat pressupostària, alçarà acta i formularà la proposta de resolució a l'òrgan concedent.  
3. Es tindran en compte els criteris de valoració següents, de conformitat amb l'orde de prioritat següent:   
a) Valoració de les activitats realitzades en anteriors convocatòries de voluntariat en prevenció d'incendis forestals, de 0 a 20 punts.  
  
b) Realització d'activitats en espais naturals protegits, segons la definició de la llei vigent d'espais naturals protegits, 10 punts.  
  
c) Superfície forestal protegida per l'activitat, de 0 a 10 punts.  
d) El grau d'adequació entre el gasto previst i els objectius perseguits pel projecte, de 0 a 10 punts.  
e) Període i nombre de voluntaris, de 0 a 10 punts.   
f) Experiència prèvia en activitats de voluntariat, prou documentada, de 0 a 5 punts.  
g) L'obertura de l'activitat a persones alienes a l'entitat solicitant, i en especial la implantació del voluntariat en la zona d'actuació, de 0 a 10 punts.  
h) Promoure activitats que faciliten la integració de persones amb minusvalideses, física, psíquica o social, de 0 a 5 punts.  
4. Seran exclosos aquells projectes en què es practique qualsevol política discriminatòria en la selecció dels seus participants.  
5. Quan la suma de les subvencions solicitades supere l'import global màxim disponible per a la subvenció, l'òrgan competent per a resoldre podrà prorratejar-lo entre els beneficiaris que complisquen els requisits per a ser beneficiaris.  
  
Onze. Resolució de la convocatòria de subvencions  
1. Correspon al conseller de Governació i Justícia dictar la corresponent resolució de la convocatòria de subvencions.  
2. La resolució, que serà motivada i tindrà els efectes i contingut previstos en l'article 25 de la Llei 38/2003, de 17 de novembre, General de Subvencions, es publicarà en el Diari Oficial de la Comunitat Valenciana, d'acord amb el que establix l'article 59.5.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. El termini màxim per a resoldre i notificar les solicituds de subvencions serà de sis mesos comptador a partir de la finalització del termini de presentació de solicituds. Transcorregut este termini sense que s'haja dictat una resolució, s'entendrà desestimada la solicitud en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.  
  
Dotze. Règim de compatibilitat  
Estes subvencions seran compatibles amb subvencions d'altres administracions públiques o d'altres ens públics o privats. No obstant això, l'import de les subvencions regulades en esta orde en cap cas podrà ser de tal quantia que, aïlladament o en concurrència amb subvencions d'altres administracions públiques, o d'altres ens públics o privats, supere el cost de l'activitat que ha de desenrotllar el beneficiari.  
  
  
Tretze. Pagament i justificació de les subvencions concedides  
1. De conformitat amb la Llei de Pressupostos de la Generalitat per a l'exercici 2015, els beneficiaris d'estes subvencions estaran exempts de l'obligació de prestar les garanties previstes per al pagament anticipat en l'article 47 bis del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991 del Consell.  
  
2. El procediment de pagament de les subvencions s'ajustarà als termes i condicions següents:  
a) Els beneficiaris podran solicitar una bestreta en un percentatge mai superior al 40 per cent del total de la subvenció, i, en este cas, s'efectuarà l'abonament de les subvencions segons el règim següent:  
- Fins a un 40 per cent de l'import de la subvenció es lliurarà una vegada concedida i aprovada l'ajuda, després de la presentació del justificant de subscripció de la corresponent pòlissa d'assegurances arreplegada en la base tercera, apartat 1, lletra l.  
b) La resta s'abonarà quan el beneficiari justifique el compliment d'allò que s'ha convingut, a la presentació de la memòria final d'activitat, i el pagament de la totalitat de gastos originats per les activitats subvencionades, així com la devolució de qualsevol material que haguera sigut cedit per la Generalitat per a la realització de l'activitat.  
c) Amb independència de tot això, per al cobrament de la subvenció, els beneficiaris podran presentar justificacions dels gastos efectuats per a la realització dels projectes subvencionats en la periodicitat que consideren oportuna i sempre en un percentatge mai inferior al 25 per cent de total de la subvenció. En tot cas, i abans de l'1 de novembre de 2015, han de presentar, per al cobrament de la subvenció, la solicitud de pagament dirigida a la Direcció General de Prevenció, Extinció d'Incendis i Emergències, segons el model d'instància que s'adjunta a esta orde, i acompanyar la memòria final de les activitats realitzades i els justificants de gasto de l'activitat de conformitat amb el que recull el punt 4.   
3. Les entitats o organitzacions beneficiàries de les subvencions hauran d'adjuntar junt amb la solicitud de pagament i en el cas de no haver autoritzat la Conselleria de Governació i Justícia per a l'obtenció per mitjà de sistemes telemàtics, certificat vigent d'estar al corrent de les obligacions tributàries i davant de la Generalitat, l'Estat i la Seguretat Social, en el cas que el certificat que van presentar amb la solicitud de l'ajuda no estiguera en vigor, en els termes establits en l'article 22 del Reglament de la Llei 38/2003, de 17 de novembre, General de Subvencions.   
4. La justificació dels gastos es realitzarà de conformitat amb els requeriments següents:  
a) Tots els beneficiaris queden obligats a presentar justificació documental de tots els gastos efectuats per a la realització dels projectes subvencionats fins a aconseguir, almenys, l'import total del cost subvencionable segons el model corresponent que figura en l'annex V i en el mateix orde.  
b) Les dietes d'alimentació podran ser justificades per alguna de les formes següents:  
1r Presentant les factures o tiquets dels establiments on s'haguera efectuat el servici de restauració, amb identificació clara del nombre de persones ateses, el preu unitari i la data. No podran ser acumulats servicis efectuats en un termini superior a un mes.  
2n Per mitjà de la indemnització econòmica corresponent a cada voluntari, on s'ha d'adjuntar un full de gastos desglossat firmat pel perceptor.   
3r Per la presentació de factures de compra de comestibles, en qualsevol cas i siga quin siga l'import, ha d'haver-hi identificació clara del destinatari. No s'admetran tiquets de compra que no estiguen avalats per la seua corresponent factura.  
Les opcions anteriors són incompatibles per a un mateix període. En cap cas podran superar-se, en gastos d'alimentació, els 37,40 euros/persona/dia.  
c) Els gastos en combustibles, assegurances, gastos de gestoria, telefonia i lloguer de cotxes, es justificaran amb la presentació de factures amb justificant de recepció corresponent dels establiments que hagen realitzat la prestació.  
d) No es podran presentar factures que agrupen servicis prestats en terminis superiors al mes.  
e) No són vàlids els lloguers de vehicles entre particulars.  
f) Els gastos de locomoció es proposaran en funció dels dies efectius d'activitat.  
g) Les compensacions per utilització de vehicles propis es realitzaran per mitjà de full de ruta corresponent firmat pel perceptor. Es fixa de manera general en 0,19 euros/km en el cas de turismes, i en 0,0078 euros/km per a motocicletes, les quantitats màximes a percebre. Estes quantitats s'actualitzaran de manera automàtica en el cas de ser inferiors al que fixe la normativa reguladora per a percepció d'indemnitzacions per desplaçament del personal de la Generalitat. En este cas, no podran presentar-se per al mateix vehicle gastos de gasolina o manteniment.  
  
h) En qualsevol documentació relacionada amb vehicles, incloent-hi factures, s'haurà d'indicar la matrícula d'este, junt amb el full de ruta a què s'assigne el gasto.  
i) Els gastos de personal es justificaran per mitjà de còpia compulsada del contracte i de les nòmines firmades per les persones que hagen treballat directament en els projectes subvencionats, així com els justificants corresponents de les cotitzacions de la Seguretat Social i de l'ingrés en la Delegació d'Hisenda de les quantitats retingudes corresponents a l'IRPF.  
j) El règim de becaris s'atindrà al que establix la legislació vigent sobre esta modalitat. En qualsevol cas, s'haurà d'acreditar documentalment la publicitat de la seua convocatòria i el caràcter formatiu per al perceptor.  
k) Seran objecte d'aprovació prèvia per part de la Conselleria de Governació i Justícia els gastos següents: publicacions, material imprés, formació i material de comunicacions.  
l) Pel que fa a estes bases, s'entén per material fungible aquell que tinga una vida útil semblant a la d'execució del projecte.  
  
m) Tota la documentació justificativa es presentarà acompanyada de la seua relació detallada d'acord amb el model annex, agrupat segons els diferents mòduls subvencionables. En el cas que els justificants no siguen presentats junt amb la memòria final d'activitats, s'haurà d'adjuntar un full aclaridor de cada una de les partides. No serà admesa aquella documentació que incomplisca els requisits assenyalats.  
n) Les entitats que estiguen subvencionades en dos o més projectes hauran de presentar tota la documentació justificativa diferenciada para cada un d'estos. En el cas de gastos globals, s'hauran d'indicar els percentatges assignats a cada projecte.  
o) Els ajuntaments hauran de justificar els gastos per mitjà de certificat exprés de la realització del pagament, emés pel secretari interventor del municipi, estructurat de conformitat amb els capítols establits en la base quinta.   
  
Catorze. Pèrdua o minoració i reintegrament de la subvenció  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció. La modificació de la resolució de la concessió serà per la diferència entre la quantitat concedida en esta convocatòria amb la quantitat obtinguda en altres subvencions d'altres administracions. Si la quantitat obtinguda en altres subvencions d'altres administracions públiques o ens públics és superior a la concedida en esta convocatòria, es procedirà a la resolució de la concessió d'esta convocatòria.  
  
2. Igualment, l'incompliment pel beneficiari dels requisits i condicions que van donar lloc a l'atorgament de la subvenció, així com la falta de justificació o la justificació insuficient de la subvenció concedida en el termini establit a este efecte, així com la concurrència d'altres causes arreplegades per l'article 37 de la Llei 38/2003, de 17 de novembre, General de Subvencions, donarà lloc a la pèrdua del dret al cobrament total o parcial de la subvenció.  
3. En els casos en què siga procedent, s'incoarà el corresponent procediment de minoració o desistiment sense efecte de la subvenció, després del tràmit d'audiència i notificació a la persona interessada, perquè puga alegar el que considere pertinent en defensa del seu dret.   
4. La resolució corresponent la dictarà el conseller de Governació i Justícia.  
  
Quinze. Del reintegrament de les subvencions  
Per al reintegrament de les subvencions seran aplicables les normes recollides en els articles 36 i 37 de la Llei 38/2003, de 17 de novembre, General de Subvencions.  
  
Setze. Altres  
1. Els mòduls mínims de formació que hauran de complir tots els participants són: Coneixements bàsics del medi forestal. Concepte d'incendi forestal. Marc normatiu en prevenció d'incendis forestals. Coneixements bàsics de cartografia i orientació. Comunicació i assertivitat. Comunicacions per ràdio. Recursos pla de vigilància (mitjans de vigilància en el territori).  
2. La Conselleria de Governació i Justícia podrà establir mitjans de suport tècnic que faciliten la gestió i realització del projecte.  
3. Tot el personal voluntari rebrà acreditació de la seua condició, així com certificat exprés, una vegada finalitzada l'activitat, de la seua participació. Igualment, la conselleria articularà la norma per a establir una uniformitat en la vestimenta que han d'utilitzar els voluntaris en l'exercici de la seua activitat.  
4. La Conselleria de Governació i Justícia podrà cedir temporalment en ús, dins de les seues disponibilitats, el material que es considere oportú per a la correcta realització de les activitats.  
  
Dèsset. Règim d'infraccions i sancions  
El règim sancionador en la matèria regulada en esta orde serà l'establit en el títol IV de la Llei 38/2003, de 17 de novembre, General de Subvencions.  
  
Díhuit. Règim general  
En tot el que no preveuen estes bases caldrà ajustar-se al que disposa el text refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions i el Reial Decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, General de Subvencions.